跋蜡虎圖
作者：薛季宣
朝代：宋

paragraphs: 歲云暮矣露爲霜，枯條脫葉衰柳黄。
郊原寂歷無人鄉，獖牙之豕充稻粱，含臕以遊神氣揚。
有班者虎蹲在旁，低頭妥尾不大忙。
豕行過之不虎防，虎往搏之搤豕吭。
豕亡故步聲喚長，虎如抱兒未遽央。
豕形雖在身命亡，不如安之充虎腸。
得之紙本君何從，仙人道士形已忘。
解衣槃礴躶宋王，虎冠虎鞹虎跳踉，百獸望之怖以惶。
寫鸇鳥雀爲罷翔，匡廬有潔清祠望。
請君懸之政事堂，坐令帖伏犬與羊。
君不見大索之祭通八方，盛德百世祠是常。
又不見螗蜋捕蜩雀捕螗，死生得喪不可償，虎哉寧知蝟𧑐能爾戕。
是非遠在天一方，君其寶之永世藏。